Kotimaisen Iron Sky -elokuvan tekijänoikeuskiista päätyy käräjille. Viisi elokuvan erikoistehosteiden ja animaatioiden tekijää on jättänyt haastehakemuksen Markkinaoikeudelle.

Vastapuolena kiistassa on kaksi tuotantoyhtiötä, Iron Sky Universe ja Blind Spot Pictures.

Haastehakemuksen mukaan animaattoreilla on tekijänoikeus Iron Sky -elokuvaan, eikä heidän tekemiään animaatioita tai erikoistehosteita saa käyttää muussa yhteydessä.

Haastehakemuksessa todetaan, että teoksia on käytetty luvattomasti Iron Sky: Invasion -videopelissä. Myös tekeillä oleva uusi Iron Sky -elokuva rikkoo haastehakemuksen mukaan animaattoreiden tekijänoikeutta.

Iron Sky -elokuvan tuottaja ja Blind Spot Pictures-tuotantoyhtiön toimitusjohtaja Tero Kaukomaa on täysin eri mieltä.

– He olivat tehneet kaikki asianmukaiset sopimukset ja luovuttaneet oikeudet. En näe perusteita syytteille. Hyvä, että kiista menee Markkinaoikeuteen ja saadaan asiaan selvyys.

Animaattoreita edustava asianajaja Petri Eskola arvelee, että jutun pääkäsittely alkaa ensi kesänä.

Uuden Iron Sky -elokuvan on määrä saada ensi-iltansa jossain vaiheessa ensi vuonna.

Alkuperäinen Iron Sky valmistui vuonna 2012. Se on Timo Vuorensolan ohjaama tieteiskomedia, joka kertoo kuussa majailevista natseista. Elokuvan erikoistehosteet saivat laajalti kiitosta.